Għaqda Mużikali San Ġużepp Infakkru l-75 Sena mill-Mewt tal- Qaddej ta' Alla Mons Ġużeppi De Piro Mhux tant ħafif hawn nikteb dwar dan in-nobbli saċerdot tal- Knisja Maltija, għaliex wieħed ikun jeħtieġ anke volumi sħaħ la darba hu kien bniedem imdaħħal fl-oqsma kollha tal-ħajja Maltija,u ngħid minn issa li l-akbar opra tiegħu zgur hi t-twaqqif tas- Soċjeta Missjunarja ta' San Pawl(mssp). Mons. Ġużeppi De Piro kien personaġġ mhux biss ta' demm nobbli iżda bniedem ta' qalb nobbli u kbira għall-aħħar. Ġużeppi twieled l-Imdina fit-2 ta' Novembru 1877 u kien is-seba' wieħed fost disa t'aħwa, ulied in-nobbli Alessandro u Ursola De Piro D'Amico Inguanez. Jien hawn sa nsemmi biss il-linji ġenerali ta' ħajtu, wara li kien ordnat saċerdot f'San Ġwann Lateran f' Ruma fil- 15 ta' Marzu 1902, kif huma miġjuba fi ktejjeb dwar ħajtu ''Mons. Ġużeppi De Piro'' ta' Fr. Tonv Sciberras mssp. Kien is-saċerdot dedikat għad Djoċesi ta' Malta u Għawdex, Segretarju tal-Arċisqof Mawru Caruana, formatur tas-Saċerdoti żgħażagħ, Rettur tas- Seminarju Maġġuri fl-Imdina, fil-Gudja kien flok il-kappillan, ministru tal-kelma ta' Alla u tas- Sagramenti, ċittadin li ħabb lil pajjiżu, membru ta' l- Assemblea Nazzjonali, strument ta' paċi fil-ġraja tas-7 ta' Ġunju 1919, strument ta' paċi bejn Lord Strickland u l-Knisja, senator fit-tielet Parlament Malti (1932-1933), Direttur ta' San Ġużepp f'Santa Venera, direttur ta' l-Istitut ta' Ġesu Nazzarenu, Żejtun; Direttur ta' San Ġużepp, Għajnsielem, Direttur tad-Dar għat-trabi u ċ-ċkejknin Direttur ta' l-Istitut San Franġisk ta' Paola. Kien hu li waqqaf Laboratorju għal xbejbiet bla xogħol, li għalkemm dan swielu ħafna taħbit u ftit sab koperazzjoni, wasal biex għalaq. Kif għidna aktar 'l fuq, l-akbar opra tiegħu kienet u għadha l-fundazzjoni tas-Soċjetà Missjunarja ta' San Pawl$i llum ħarġet il-friegħi tagħha 'l barra minn xtutna permezz ta' Saċerdoti u Brothers tagħha mħarġa tajjeb biex jiżirgħu l- ispirtu ta' Mons De Piro' f' bosta pajjiżi barranin. Wara ħidma intensa magħġuna bit-talb, bin-niket u bil-ferħ tagħha, dan il-Qaddej ta' Alla, Mons, De Piro miet ta' malajr fis-17 ta' Settembru 1933 wara ftit li ħassu ħażin fuq l-artal tal-Knisja ta' San Gejtanu waqt Barka Sagramentali, wara li kien mexa l-purċissjoni tad Duluri, fil-Hamrun, u llum fis- sema żgur li qiegħed jieħu l-ħlas tal-qdusija u tax- xogħol qaddis hi wettaq mingħand il-Mulej. Jinsab midfun f'Sant' Agata fir-Rabat ta' Malta. Konnessjoni ta' Mons De Piro ma' Għajnsielem L-ewwel konnessjoni, li jien naf biha li Mons. Ġużeppi De Piro kellu mar-raħal tagħna hi dik ta'meta ha f'idejh it-tmexxija jew id-direzzjoni tad-Dar ta'San Ġużepp li komunement konna nsejħula ta'l-Orfni. Meta l-kappillani Għawdxin kienu ħassew il-ħtieġa li f'Għawdex tinfetaħ dar għat-tfal iltiema jew bi problemi soċjali l- aktar għax dak kien żmien ta' faqar kbir, bl-intervent tal-Prim Ministru, Frangisk Buhagiar u Mons. Hili, Arċipriet tal-Matriċi u b'konċessjoni ta' l-awtoritajiet militari, akkwistaw bħala dar fejn iżommu dawn it-tfal 'Officers' Mess' f'Għajnsielem, riedu imbagħad isibu bniedem espert li jkun jista' jrieġi dan l-istitut. L-għażla messet lil Mons. Ġużeppi De Piro, bniedem involut fis-setturi kollha tal-ħajja, Il-ftuh ta'din id-Dar jew Istitut, sar f'Lapsi tas- sena 1925 mill-Governatur, Sir Walter Congreve u mbierka mill-Eċċ. Tiegħu, Mons. Mikiel Gonzi, Isqof ta' Għawdex fil-preżenza ta' bosta nies distinti u f'din l-okkażjoni Mons. Gużeppi De Piro għamel żewġ indirizzi, wieħed bit-taljan lill-Isqof u l-ieħor bl-ingliz lill-Gvernatur (ara 'Gaulitana' no 1 ta' Dr. Rev. Jos. Bezzina) Min qiegħed jikteb jiftakar li f'dan l-Istitut, kien jara kwadru mpitter li juri lil Mons. De Piro. imlibbes il-piġama ġo kamra bit-travi u x- im xorok imdendla, qalb trabijiet li kien ndika li fejn kien rieqed fid-Dar fuq imsemmija s-saqaf ta taħtu, minhabba xi raġuni jew oħra sfronda bih, u hu sab ruħu fil-kamra ta'taħt, mingħajr ma ġralu xejn. Hi ħasra jekk dan l-inkwadru nqered jew intilef. Ċirkustanza oħra li torbot lil Mons. De Piro mar-raħal ta Għajnsielem, anzi jien ngħid li hija l-ikbar waħda, hi għax taht it-tmexxija tiegħu u b'inizjattiva tiegħu wkoll, fid-Dar ta' San Gużepp fil bidu tas-sena 1928 kellha bidu s-Soċjeta' Filarmonika tagħna (75 sena ilu). Għalhekk, l- Għaqda Mużikali 'San Ġużepp tqisu l-fundatur ewlieni tagħha. Fi żmienu fl-Istitut ta' San Ġużepp kienu jgħammru xi uħud minn Għajnsielem, jew bħala tfal jew bħala ħaddiema, u dawn ġew apposta ntervistati, u forsi fit-tul, dwar Mons. De Piro għax kienu jafuh, u għalhekk ix-xiehda li setgħu taw għad ikunu mniżla fil-mijiet ta' folji li jitressqu quddiem is-Santa Sede għall-ġudizzju ta' l-esperti dwar il- kawża tal-qaddisin. Meta kont għadni żghir jiena wkoll rajtu darba jew tliet darbtiet lil Monsinjur Gużeppe De Piro. L-ewwel darba meta kien għad kelli xi erba' snin fis-sena 1925. Kienet is-sena tal-Ġublew Imqaddes tas-sena 1925 meta għal dan il-Ġublew ma' l-Isqof ta' Għawdex, Mons. Mikiel Gonzi marru Ruma bosta Għawdxin u magħhom ħafna minn Għajnsielem, fosthom ommi, u biex jiena u ħija ta' qabli, Mike, ma noqogħdux niġru barra fit-triqat, għan-nofs ta' nhar ta' filgħodu ommi rranġat mas-superjur ta' l-Istitut, li naħseb li kien Dun Mikiel Callus, minn Malta, biex iżommna miegħu. It-tieni darba li rajt lil De Piro, għalkemm mhux ċar ġo moħħi, iżda nippreżumi b'ċertezza, li hu kien preżenti, meta kont abbati u wieħed mill-ulied spiritwali, Franġisk Saverju Camilleri, Malti, fis-26 ta'Ottubru 1930 gie ordnat saċerdot mill-Isqot Gonzi fl-istess kappella tad-Dar ta' San Ġużepp jew kif l- aktar kienet imsejha, id-Dar ta' l-Orfni. L-aħħar darba li rajt lil dan il-Monsinjur f'wahda mill-festi titulari tal-parroċċa tagħna jiffunzjona fuq il-presbiterju tal-knisja l-qadima. Jista jkun li kellu wkoll xi rabtiet oħra mal-Parroċċa tagħna li jiena bihom ma nafx.